PMIndiaData/PMIndiaSum huggingface dataset:
ଘରୋଇ ଲୌହ ଏବଂ ଇସ୍ପାଦ ଉତ୍ପାଦକୁ ସରକାରୀ ସଂଗ୍ରହରେ ପ୍ରାଧାନ୍ୟ ଦେବା ଲାଗି କ୍ୟାବିନେଟ ନିଷ୍ପତ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ୍ ବୈଠକରେ ଘରୋଇ ଭାବେ ଉତ୍ପାଦିତ ହେଉଥିବା ଲୌହ ଏବଂ ଇସ୍ପାଦ ଉତ୍ପାଦକୁ ସରକାରୀ ସଂଗ୍ରହ ଲାଗି ଗୁରୁତ୍ୱ ଦେବା ପାଇଁ ଉଦ୍ଦିଷ୍ଟ ନୀତିକୁ ଅନୁମୋଦନ ମିଳିଛି । ଏହି ନୀତି ଦ୍ୱାରା ପ୍ରଧାନମନ୍ତ୍ରୀ ନରେନ୍ଦ୍ର ମୋଦିଙ୍କ ‘ମେକ୍ ଇନ୍ ଇଣ୍ଡିଆ’ର ମୂଳଲକ୍ଷ୍ୟ ସାଧିତ ହୋଇପାରିବ ଏବଂ ରାଷ୍ଟ୍ର ନିର୍ମାଣ ଏବଂ ଘରୋଇ ବିନିର୍ମାଣକୁ ପ୍ରୋତ୍ସାହିତ କରିବ । ଘରୋଇ ଭାବେ ଉତ୍ପାଦିତ ହେଉଥିବା ଲୌହ ଏବଂ ଇସ୍ପାତ ଉତ୍ପାଦଗୁଡ଼ିକୁ ସରକାରୀ ସଂଗ୍ରହ ଲାଗି ଗୁରୁତ୍ୱ ଦିଆଯିବ । ଏହି ନୀତି ପ୍ରତ୍ୟେକ ସରକାରୀ ଟେଣ୍ଡର ପାଇଁ କାର୍ଯ୍ୟକାରୀ ହେବ, ଯାହାର ପ୍ରାଇସ୍ ବିଡ୍ ଏବେବି ଖୋଲାଯିବାକୁ ବାକି ରହିଛି । ଏହି ନୀତି, ସଂଗ୍ରହ ଲାଗି ଗୁରୁତ୍ୱ ଦିଆଯିବାକୁ ଥିବା ବିଜ୍ଞପିତ ଇସ୍ପାତ ଉତ୍ପାଦ ଗୁଡ଼ିକରେ ସର୍ବନିମ୍ନ ୧୫ ପ୍ରତିଶତ ମୂଲ୍ୟ ସଂଯୋଜନ କରୁଛି । ଇସ୍ପାତ ମନ୍ତ୍ରଣାଳୟ ପକ୍ଷରୁ ନିର୍ଦ୍ଦିଷ୍ଟ ଇସ୍ପାତ ଉତ୍ପାଦର ଆକଳନ କରାଯିବ । ଏହି ନୀତି କାର୍ଯ୍ୟକାରୀ ହେବା ଦ୍ୱାରା ସରକାରୀ ସଂସ୍ଥାଗୁଡ଼ିକ ଗ୍ରହଣ କରିବାକୁ ଥିବା ଘରୋଇ ଲୌହ ଏବଂ ଇସ୍ପାତ ଉତ୍ପାଦଗୁଡ଼ିକର ସ୍ୱୟଂ-ପ୍ରାମାଣିକରଣ ହୋଇପାରିବ ।
ପୋଲିସ ସହୀଦ ଦିବସରେ ପୋଲିସ ବାହିନୀର ଧୈର୍ଯ୍ୟକୁ ପ୍ରଶଂସା କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ପୋଲିସ ସହୀଦ ଦିବସରେ ପୋଲିସ ବାହିନୀର ଅବଦାନ ଏବଂ ଧୈର୍ଯ୍ୟକୁ ପ୍ରଶଂସା କରିଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି: “ଆଜି, ପୋଲିସ୍ ସହୀଦ ଦିବସରେ, ମୁଁ ଆମର ପୋଲିସ୍ ବାହିନୀର ଧୈର୍ଯ୍ୟ ଏବଂ ଆଇନ ଶୃଙ୍ଖଳା ରକ୍ଷା କରିବା ତଥା ପ୍ରତିକୂଳ ପରିସ୍ଥିତିରେ ଲୋକଙ୍କୁ ସାହାଯ୍ୟ କରିବାରେ ସେମାନଙ୍କର ଉଲ୍ଲେଖନୀୟ ଅବଦାନକୁ ପ୍ରଶଂସା କରୁଛି । କର୍ତ୍ତବ୍ୟ ସମୟରେ ସହୀଦ ହୋଇଥିବା ସେହି ପୋଲିସ କର୍ମଚାରୀଙ୍କୁ ମୁଁ ମଧ୍ୟ ନମସ୍କାର କରୁଛି ।”
“ପ୍ରଧାନମନ୍ତ୍ରୀ ଗବେଷଣା ଫେଲୋଜ (ପିଏମଆରଏଫ)” ର କାର୍ଯ୍ୟକାରୀତାକୁ କ୍ୟାବିନେଟ ମଞ୍ଜୁରି

2018-19ବର୍ଷ ଠାରୁ 7 ବର୍ଷର ଅବଧି ନିମନ୍ତେ 1650 କୋଟି ଟଙ୍କାର ମୋଟ ବ୍ୟୟରେ “ପ୍ରଧାନମନ୍ତ୍ରୀ ଗବେଷଣା ଫେଲୋଜ୍ (ପିଏମଆରଏଫ)” ଯୋଜନା କାର୍ଯ୍ୟକାରୀ କରାଯିବ । ଏ ସଂକ୍ରାନ୍ତ ପ୍ରସ୍ତାବକୁ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ମଞ୍ଜୁରି ମିଳିଛି । ଦେଶର ପ୍ରଗତି ଏବଂ ବିକାଶ ନିମନ୍ତେ ଅଭିନବ ପ୍ରୟୋଗ ଏବଂ ପ୍ରଯୁକ୍ତିର ଗୁରୁତ୍ୱ ପ୍ରତି ପ୍ରଧାନମନ୍ତ୍ରୀ ଜୋର ଦେଇ ଆସିଛନ୍ତି । ଏହି ଫେଲୋଶିପ ଯୋଜନା ନବସୃଜନ ମାଧ୍ୟମରେ ବିକାଶ ଲାଗି ପ୍ରଧାନମନ୍ତ୍ରୀଙ୍କ ସ୍ୱପ୍ନକୁ ସାକାର କରିବା ଦିଗରେ ଗୁରୁତ୍ୱପୂର୍ଣ୍ଣ ଅଟେ । ଏହି ଯୋଜନାର ଘୋଷଣା 2018-19ବଜେଟ ଅଭିଭାଷଣ ସମୟରେ କରାଯାଇଥିଲା । ଏହି ଯୋଜନା ଅନ୍ତର୍ଗତ ଆଇଆଇଏସସି, ଆଇଆଇଟି, ଏନଆଇଟି, ଆଇଆଇଏଇଆର, ଆଇଆଇଆଇଟିରୁ ବିଜ୍ଞାନ ଏବଂ ପ୍ରଯୁକ୍ତି ବିଷୟରେ ବି.ଟେକ କିମ୍ବା ସମନ୍ୱିତ ଏମଟେକ କିମ୍ବା ଏମଏସସି ପାସ କରିଥିବା କିମ୍ବା ଶେଷ ବର୍ଷର ସର୍ବୋତ୍ତମ ଛାତ୍ରଛାତ୍ରୀଙ୍କୁ ଆଇଆଇଟି/ଆଇଆଇଏସସିରେ ପିଏଚଡି କାର୍ଯ୍ୟକ୍ରମରେ ସିଧାସଳଖ ପ୍ରବେଶ ମିଳିପାରିବ । ଯୋଗ୍ୟତା ମାନଦଣ୍ଡ ପୂରଣ କରୁଥିବା ଏବଂ ପିଏମଆରଏଫ ନିୟମ ନିର୍ଦ୍ଧାରିତ ଚୟନ ପ୍ରକ୍ରିୟା ଜରିଆରେ ବଛାଯାଇଥିବା ଛାତ୍ରଛାତ୍ରୀଙ୍କୁ ପ୍ରଥମ ଦୁଇ ବର୍ଷ ପାଇଁ ମାସିକ 70 ହଜାର ଟଙ୍କା, ତୃତୀୟ ବର୍ଷ ଲାଗି ମାସିକ 75 ହଜାର ଟଙ୍କା ଏବଂ ଚତୁର୍ଥ ଓ ପଞ୍ଚମ ବର୍ଷ ଲାଗି ମାସିକ 80 ହଜାର ଟଙ୍କାର ଫେଲୋଶିପ ପ୍ରଦାନ କରାଯିବ । ଏହାବ୍ୟତୀତ ପ୍ରତ୍ୟେକ ଫେଲୋ (ଗବେଷକ)ଙ୍କ ପାଇଁ ଅନ୍ତର୍ଜାତୀୟ ସମ୍ମିଳନୀ ଏବଂ ସେମିନାରେ ଅନୁସନ୍ଧାନ ପତ୍ର ଉପସ୍ଥାପନ କରିବା ନିମନ୍ତେ ତାଙ୍କର ବିଦେଶ ଯାତ୍ରା ସମ୍ବନ୍ଧୀୟ ଖର୍ଚ୍ଚ ପୂରଣ ଲାଗି 5 ବର୍ଷର ଅବଧି ନିମନ୍ତେ ଦୁଇ ଲକ୍ଷ ଟଙ୍କାର ଗବେଷଣା ଅନୁଦାନ ଦିଆଯିବ । 2018-19 ଠାରୁ ଆରମ୍ଭ ହେଉଥିବା ପ୍ରାରମ୍ଭିକ 3 ବର୍ଷରେ ସର୍ବାଧିକ 3 ହଜାର ଫେଲୋଙ୍କୁ ଚୟନ କରାଯିବ । ଏହି ଯୋଜନା ବିଜ୍ଞାନ ଏବଂ ପ୍ରଯୁକ୍ତିର ଅଗ୍ରଣୀ କ୍ଷେତ୍ରରେ ସ୍ୱଦେଶୀ ଭାବେ ଗବେଷଣା କରିବା ଲାଗି ଦେଶରେ ଉପଲବ୍ଧ ପ୍ରତିଭା ବିକାଶରେ ସହାୟକ ହୋଇପାରିବ । ଏହି ଯୋଜନା ଅନ୍ତର୍ଗତ ଗବେଷଣା ଗୋଟିଏ ପଟେ ଜାତୀୟ ପ୍ରାଥମିକତାର ସମାଧାନ କରିବ ଓ ଅନ୍ୟପଟେ ଦେଶର ପ୍ରମୁଖ ଶିକ୍ଷା ପ୍ରତିଷ୍ଠାନରେ ଉନ୍ନତମାନର ଶିକ୍ଷକଙ୍କ ଅଭାବ ଦୂର କରିବ ।
ଟ୍ରାନ୍ସଜେଣ୍ଡର ବ୍ୟକ୍ତି(ଅଧିକାର ସୁରକ୍ଷା) ବିଲ, 2016କୁ କେବିନେଟ ମଞ୍ଜୁରି

ଟ୍ରାନ୍ସଜେଣ୍ଡର ବ୍ୟକ୍ତି(ଅଧିକାର ସୁରକ୍ଷା) ବିଲ, 2016 କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେବିନେଟ ବୈଠକରେ ସ୍ୱୀକୃତି ମିଳିଛି । ଏହି ବିଲ ମାଧ୍ୟମରେ ସରକାର ତୃତୀୟ ଲିଙ୍ଗର ବ୍ୟକ୍ତିଙ୍କୁ ସାମାଜିକ, ଆର୍ଥିକ ଏବଂ ଶିକ୍ଷା ଦୃଷ୍ଟିରୁ ସଶକ୍ତ କରିବାକୁ ଯୋଜନା ରଖିଛନ୍ତି । ଏହି ବିଲ ଆଇନରେ ପରିଣତ ହୋଇ କାର୍ଯ୍ୟକାରୀ ହେଲେ, ଏହି ବର୍ଗର ବ୍ୟକ୍ତିବିଶେଷ ଉପକୃତ ହେବା ସହ ସେମାନଙ୍କ ପ୍ରତି ସମାଜର ଦୃଷ୍ଟିଭଙ୍ଗୀ ବଦଳିବ, ବୈଷମ୍ୟ ଦୂରହେବ ଏବଂ ସେମାନଙ୍କ ପ୍ରତି ହେଉଥିବା ଅନ୍ୟାୟ ଓ ଅତ୍ୟାଚାର ମଧ୍ୟ ହ୍ରାସ ପାଇବ । ତୃତୀୟ ଲିଙ୍ଗର ବ୍ୟକ୍ତିବିଶେଷ ସମାଜର ମୁଖ୍ୟସ୍ରୋତରେ ସାମିଲ ହୋଇପାରିବେ । ସମାଜ ମଧ୍ୟ ସେମାନଙ୍କ ଠାରୁ ଢ଼େର ଉପକୃତ ହୋଇପାରିବ । ଟ୍ରାନ୍ସଜେଣ୍ଡର ବା କିନ୍ନର ଯଦିଚ ସମାଜର ଏକ ପ୍ରମୁଖ ଅଂଶ, ତଥାପି ସେମାନେ ସବୁଠାରୁ ଅବହେଳିତ । ସେମାନଙ୍କୁ “ପୁରୁଷ” ଅଥବା “ମହିଳା” କୌଣସି ବର୍ଗରେ ଅନ୍ତର୍ଭୁକ୍ତ କରାଯାଇନଥାଏ । ତେଣୁ ସାମାଜିକ ମୁଖ୍ୟସ୍ରୋତରେ ସେମାନଙ୍କୁ ଗ୍ରହଣ କରାଯାଇନଥାଏ । ଏହି ବିଲ କାର୍ଯ୍ୟକାରୀ ହେଲେ ସେମାନଙ୍କୁ ସମାଜିକ ସୁରକ୍ଷା, ଶିକ୍ଷା ବ୍ୟବସ୍ଥା, ନିଯୁକ୍ତି ଏବଂ ଚିକିତ୍ସା ସୁବିଧା ମିଳିପାରିବ । କେନ୍ଦ୍ର ଓ ରାଜ୍ୟ ସରକାରମାନେ ଏହାଦ୍ୱାରା ଏହି ଅବହେଳିତ ବର୍ଗଙ୍କ ନିମନ୍ତେ ଅଧିକ ଉତ୍ତରଦାୟୀ ଓ ଦାୟିତ୍ୱବାନ ହେବେ ।
	ଗାନ୍ଧୀନଗରରେ ମାତା ହୀରା ବା ଙ୍କ ଠାରୁ ପ୍ରଧାନମନ୍ତ୍ରୀଙ୍କ ଆଶୀର୍ବାଦ ଗ୍ରହଣ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଗୁଜୁରାଟ ଗସ୍ତରେ ଯାଇଥିଲେ । ଆଜି ପ୍ରାତଃକାଳରେ ସେ ଗାନ୍ଧୀନଗର ପହଞ୍ଚି ସେଠାରେ ମାତା ହୀରା ବା ଙ୍କଠାରୁ ଆଶୀର୍ବାଦ ଗ୍ରହଣ କରିଥିଲେ । ରାଷ୍ଟ୍ରପତି, ଉପରାଷ୍ଟ୍ରପତି ଏବଂ ପୂର୍ବ ପ୍ରଧାନମନ୍ତ୍ରୀ ଡ. ମନମୋହନ ସିଂହ ପ୍ରମୁଖ ଅନେକ ତୁଙ୍ଗ ନେତା ପ୍ରଧାନମନ୍ତ୍ରୀଙ୍କୁ ଟେଲିଫୋନ ଯୋଗେ ଶୁଭେଚ୍ଛା ଜଣାଇଥିଲେ । ଗାନ୍ଧିନଗର ଗସ୍ତରେ ଥିବା ଭାରତର ପ୍ରଧାନ ବିଚାରପତି ଶ୍ରୀ ଟି.ଏସ ଠାକୁର ମଧ୍ୟ ସେଠାକାର ରାଜଭବନଠାରେ ପ୍ରଧାନମନ୍ତ୍ରୀଙ୍କୁ ଭେଟି ତାଙ୍କ ଜନ୍ମ ଦିନର ଶୁଭେଚ୍ଛା ଜଣାଇଥିଲେ । ପ୍ରଧାନମନ୍ତ୍ରୀଙ୍କୁ ସମାଜର ବିଭିନ୍ନ ବର୍ଗର ଲୋକମାନେ ସାମାଜିକ ଗଣମାଧ୍ୟମ ଏବଂ ନରେନ୍ଦ୍ର ମୋଦୀ ଆପ ମାଧ୍ୟମରେ ଶୁଭେଚ୍ଛା ଜଣାଇଥିଲେ । ଏହି ଅବସରରେ ଆଦିବାସୀ କଲ୍ୟାଣ ପାଇଁ ବିଭିନ୍ନ ଯୋଜନାକୁ ଉନ୍ମୋଚନ କରିବା ପରେ ପ୍ରଧାନମନ୍ତ୍ରୀ ଦାହୋଡ ଜିଲାର ଲିମଖେଡାଠାରେ ଏକ ବିଶାଳ ଜନ ସମାବେଶକୁ ସମ୍ବୋଧିତ କରିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ, ଗୁଜୁରାଟ ରାଜ୍ୟ ପାଇଁ ଜଳ ଯୋଗାଣ ଏକ ପ୍ରମୁଖ ଆହ୍ୱାନ ଥିଲା ଯାହାକୁ ସଫଳତାର ସହିତ ମୁକାବିଲା କରାଯାଇପାରିଛି । ତାଙ୍କ ସରକାର ଗରିବ ଏବଂ ଅନଗ୍ରସର ଲୋକମାନଙ୍କ ସରକାର ବୋଲି ଅଭିହିତ କରି ପ୍ରଧାନମନ୍ତ୍ରୀ କହିଥିଲେ ଯେ, ‘ସବକା ସାଥ’ ସମସ୍ତଙ୍କ ସହିତ, ‘ସବକା ବିକାଶ’ ସମସ୍ତଙ୍କ ବିକାଶ ମନ୍ତ୍ର ଏବେ ସବୁ ସ୍ଥାନରେ ପ୍ରତିଧ୍ୱନିତ ହେଉଛି । ନଭସାରୀଠାରେ ଦିବ୍ୟାଙ୍ଗମାନଙ୍କୁ ସହାୟତା ଉପକରଣ ଏବଂ ଯନ୍ତ୍ରାଂଶ ଆବଣ୍ଟନ ପାଇଁ ଆୟୋଜିତ ସମାରୋହରେ ମଧ୍ୟ ପ୍ରଧାନମନ୍ତ୍ରୀ ଯୋଗ ଦେଇଥିଲେ । ଆଜି ଆୟୋଜିତ ଉଲ୍ଲେଖନୀୟ କାର୍ଯ୍ୟ ପାଇଁ ପ୍ରଧାନମନ୍ତ୍ରୀ ନଭସାରୀକୁ ଅଭିନନ୍ଦନ ଜଣାଇଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ନଭସାରୀରେ ଏହା ପୂର୍ବରୁ ପାଠ ପଢାକୁ ନେଇ ଏକ ନୂଆ ରେକର୍ଡ ସୃଷ୍ଟି ହୋଇଥିଲା ବେଳେ ଆଜି ଦିବ୍ୟାଙ୍ଗମାନଙ୍କ ପ୍ରତି ଦେଖାଇଥିବା ସ୍ନେହ, ମମତା ଓ ଯତ୍ନ ଆଉ ଏକ ରେକର୍ଡର ସୁନ୍ଦର ଅନୁଭୂତି ପ୍ରଦାନ କରିଛି । ପ୍ରଧାନମନ୍ତ୍ରୀ କହିଥିଲେ ଯେ ‘ଚଲତା ହେ’ ଭଳି ବ୍ୟାକ୍ୟାଂଶ ଏବେ ଇତିହାସ ହୋଇଯାଇଛି । ବିଶ୍ୱକୁ ଭାରତଠାରୁ ଅନେକ ଆଶା ରହିଛି ଏବଂ ଆମେ ଏହି ସୁଯୋଗକୁ ହାତଛଡା କରିବୁ ନାହିଁ । ସେ କହିଥିଲେ ଯେ ସୁଗମ୍ୟ ଭାରତ ଅଭିଯାନ କ୍ଷେତ୍ରରେ ପୂର୍ବରୁ ଗୁରୁତ୍ୱ ଦିଆଯାଉନଥିବା ସ୍ଥାନରେ ଏବେ ଅଧିକ ଗୁରୁତ୍ୱ ପ୍ରଦାନ କରାଯାଉଛି ।
ଯୋଗ ଆର୍ନ୍ତଜାତୀୟ ସ୍ତରରେ ଅତୁଳନୀୟ ଲୋକପ୍ରିୟତା ହାସଲ କରୁଛି: ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କହିଛନ୍ତି ଯେ ଯୋଗ ଆର୍ନ୍ତଜାତୀୟ ସ୍ତରରେ ବହୁ ଲୋକପ୍ରିୟତା ହାସଲ କରିଛି । ସେ ଏହା ମଧ୍ୟ କହିଛନ୍ତି ଯେ ନେତା, ସିଇଓ, କ୍ରୀଡାବିତ୍‍ ଏବଂ ଅଭିନେତାଙ୍କ ସମେତ ବିଭିନ୍ନ ବର୍ଗର ଲୋକମାନେ ନିୟମିତ ଭାବରେ ଯୋଗ ଅଭ୍ୟାସ କରନ୍ତି । ଯୋଗ ଉପରେ ଶ୍ରୀ ମୋଦୀ ଏକ ଭିଡିଓ ସେୟାର କରିଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ଗତ କିଛି ବର୍ଷ ମଧ୍ୟରେ ଯୋଗ ଆର୍ନ୍ତଜାତୀୟ ସ୍ତରରେ ଅତୁଳନୀୟ ଲୋକପ୍ରିୟତା ହାସଲ କରିଛି । ନେତା, ସିଇଓ, କ୍ରୀଡ଼ାବିତ୍‍ ତଥା ଅଭିନେତାଙ୍କ ସମେତ ବିଭିନ୍ନ ବର୍ଗର ଲୋକମାନେ ନିୟମିତ ଭାବରେ ଯୋଗ ଅଭ୍ୟାସ କରନ୍ତି ଏବଂ ଏହା ସେମାନଙ୍କୁ କିପରି ସାହାଯ୍ୟ କରିଛି ସେ ବିଷୟରେ ଆଲୋଚନା କରୁଛନ୍ତି ।”
ସାଙ୍ଘାଇ ସହଯୋଗ ସଂଗଠନ ଶିଖର ସମ୍ମିଳନୀରେ ଯୋଗ ଦେବା ପାଇଁ ଉଜବେକିସ୍ଥାନ ଯାତ୍ରା ପୂର୍ବରୁ ପ୍ରଧାନମନ୍ତ୍ରୀଙ୍କ ବକ୍ତବ୍ୟ

ସାଙ୍ଘାଇ ସହଯୋଗ ସଂଗଠନ ଶିଖର ସମ୍ମିଳନୀରେ ଯୋଗ ଦେବା ପାଇଁ ଉଜବେକିସ୍ଥାନ ଯାତ୍ରା କରିବା ପୂର୍ବରୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ବକ୍ତବ୍ୟ ନିମ୍ନରେ ପ୍ରଦତ୍ତ କରାଗଲା : – “ଉଜବେକିସ୍ତାନର ଏହି ସଂକ୍ଷିପ୍ତ ଯାତ୍ରା ସମୟରେ ମୁଁ ସାଙ୍ଘାଇ ସହଯୋଗ ସଂଗଠନର ଶିଖର ସମ୍ମିଳନୀ (ଏସସିଓ) ରେ ସାମିଲ ହେବା ସହିତ ଏସସିଓ ସଦସ୍ୟ ଦେଶର ନେତାମାନଙ୍କ ସହିତ ଆଲୋଚନା କରିବାର କାର୍ଯ୍ୟକ୍ରମ ରହିଛି । ଭାରତ, ସାଙ୍ଘାଇ ସହଯୋଗ ସଂଗଠନର ସଦସ୍ୟ ହେବା ନେଇ ବେଶ୍ ସନ୍ତୁଷ୍ଟ ଏବଂ ସାଙ୍ଘାଇ ସହଯୋଗ ସଂଗଠନ ମାଧ୍ୟମରେ ବିଶେଷ ଭାବେ ଆର୍ଥିକ କ୍ଷେତ୍ରରେ ସହଯୋଗର ସଫଳ ପରିଣାମ ନେଇ ଆଶାବାଦୀ । ଭାରତ ମଧ୍ୟ-ଏସିଆ ସହିତ ସଂପର୍କକୁ ବିଶେଷ ମହତ୍ତ୍ୱ ପ୍ରଦାନ କରେ ଏବଂ ସବୁବେଳେ ଏହି କ୍ଷେତ୍ର ସହିତ ଆର୍ଥିକ ତଥା ଲୋକମାନଙ୍କ ମଧ୍ୟରେ ପାରସ୍ପରିକ ସଂପର୍କ ବୃଦ୍ଧି କରିବାକୁ ଚାହେଁ ” ।
ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀଙ୍କ ନିବେଦନ

ଶ୍ରଦ୍ଧେୟ ଭାଇ ଓ ଭଉଣୀମାନେ, କର୍ଣ୍ଣାଟକ ଏବଂ ତାମିଲନାଡୁରେ କାବେରୀ ଜଳ ଆବଣ୍ଟନକୁ ନେଇ ସଂପ୍ରତି ସୃଷ୍ଟି ହୋଇଥିବା ପରିସ୍ଥିତି ଅତ୍ୟନ୍ତ ଦୁଃଖ ଦାୟକ । ପରିସ୍ଥିତିର ଅଗ୍ରଗତିକୁ ନେଇ ମୁଁ ବ୍ୟକ୍ତିଗତ ଭାବେ ଅତ୍ୟନ୍ତ ମର୍ମାହତ । ହିଂସା ମାଧ୍ୟମରେ କୌଣସି ସମସ୍ୟାର ସମାଧାନ ହୋଇପାରିବ ନାହିଁ । ଗଣତନ୍ତ୍ରରେ, ସଞ୍ଜମତା ଏବଂ ଆପୋଷ ଆଲୋଚନା ମାଧ୍ୟମରେ ସମସ୍ୟାର ସମାଧାନ କରାଯାଇପାରିବ । ଏହି ବିବାଦର ସମାଧାନ ଆଇନର ପରିସର ମଧ୍ୟରେ ସମ୍ଭବ ହୋଇପାରିବ । ଆଇନ ଅମାନ୍ୟ କରିବା ଏହାର ସଠିକ୍ ବିକଳ୍ପ ନୁହେଁ । ବିଗତ ଦୁଇ ଦିନ ଧରି ଯେଉଁଭଳି ଭାବେ ହିଂସା ଏବଂ ପୋଡାଜଳା ହେଉଛି ତାହା ଗରିବର ଏବଂ ଆମ ଦେଶର ସମ୍ପତ୍ତିକୁ ନଷ୍ଟ କରୁଛି । ଆମ ଦେଶରେ ଯେତେବେଳେ ପ୍ରତିକୂଳ ପରିସ୍ଥିତି ଉପୁଜିଛି ଦେଶର ଅନ୍ୟ ନାଗରିକମାନଙ୍କ ସହିତ କର୍ଣ୍ଣାଟକ ଏବଂ ତାମିଲନାଡୁର ଜନସାଧାରଣ ସ୍ଥିତିର ମୁକାବିଲା କରିବାରେ ସର୍ବଦା ସଂବେଦନଶୀଳତାର ପରିଚୟ ଦେଇଆସିଛନ୍ତି । ମୁଁ କର୍ଣ୍ଣାଟକ ଏବଂ ତାମିଲନାଡୁର ଜନସାଧାରଣଙ୍କୁ ଅନୁରୋଧ କରୁଛି ଯେ ସଂବେଦନଶୀଳତା ପ୍ରଦର୍ଶନ କରିବା ସହିତ ନିଜର ନାଗରୀକ କର୍ତ୍ତବ୍ୟକୁ ନିଶ୍ଚିତ ରୂପେ ମନେ ରଖନ୍ତୁ । ମୋର ବିଶ୍ୱାସ ଯେ ଆପଣମାନେ ରାଷ୍ଟ୍ରହୀତ ଏବଂ ରାଷ୍ଟ୍ର ନିର୍ମାଣକୁ ସର୍ବୋପରୀ ଗ୍ରହଣ କରିବେ ଏବଂ ହିଂସା, ଭଙ୍ଗାରୁଜା, ପୋଡାଜଳା, ଧ୍ୱଂସ ଭଳି ଆଚରଣରୁ ନିବୃତ୍ତ ରହି ସଞ୍ଜମ, ସଦଭାବନା ଏବଂ ସମାଧାନକୁ ପ୍ରାଥମିକତା ପ୍ରଦାନ କରିବେ ।
ଆଷାଢ଼ ପୂର୍ଣ୍ଣିମା-ଧମ୍ମ ଚକ୍ର ଦିବସ କାର୍ଯ୍ୟକ୍ରମରେ ପ୍ରଧାନମନ୍ତ୍ରୀଙ୍କ ବାର୍ତ୍ତ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କହିଛନ୍ତି ଯେ ଆଜି କରୋନା ମହାମାରୀର ସଂକଟପୂର୍ଣ୍ଣ ସମୟରେ ଭଗବାନ ବୁଦ୍ଧଙ୍କର ବେଶ୍ ପ୍ରାସଙ୍ଗିକତା ରହିଛି । ଆମେ ବୁଦ୍ଧଙ୍କ ମାର୍ଗରେ ପରିଚାଳିତ ହୋଇ ସବୁଠୁ କଠିନ ଆହ୍ୱାନର ମଧ୍ୟ ସାମ୍ନା କରିପାରିବା ବୋଲି ଭାରତ ତାହା ଦେଖାଇ ଦେଇଛି । ବୁଦ୍ଧଙ୍କ ଶିକ୍ଷାକୁ ପାଥେୟ କରି ସମଗ୍ର ବିଶ୍ୱ ମିଳିମିଶି ଆଗକୁ ବଢୁଛି । ଆଷାଢ଼ ପୂର୍ଣ୍ଣିମା-ଧମ୍ମ ଚକ୍ର ଦିବସ କାର୍ଯ୍ୟକ୍ରମ ଅବସରରେ ନିଜ ବାର୍ତ୍ତାରେ ପ୍ରଧାନମନ୍ତ୍ରୀ କହିଛନ୍ତି, ଅନ୍ତର୍ଜାତୀୟ ବୌଦ୍ଧ ମହାସଂଘର ‘ପ୍ରାର୍ଥନା ସହ ଯତ୍ନ’ ପଦକ୍ଷେପ ବେଶ୍ ପ୍ରଶଂସନୀୟ । ପ୍ରଧାନମନ୍ତ୍ରୀ କହିଛନ୍ତି, ଆମର ମନ ଓ ବାଣୀ ମଧ୍ୟରେ ସାମଞ୍ଜସ୍ୟ ଏବଂ ଆମର କର୍ମ ଓ ପ୍ରୟାସ ମଧ୍ୟରେ ସଂକଳ୍ପ ଆମକୁ ଦୁଃଖରୁ ଦୂର କରି ପ୍ରସନ୍ନତା ଅଭିମୁଖେ ନେଇଯିବାକୁ ମାର୍ଗଦର୍ଶନ କରିପାରିବ । ଏହା ଆମକୁ ଭଲ ସମୟରେ ଜନ କଲ୍ୟାଣ ନିମନ୍ତେ କାର୍ଯ୍ୟ କରିବା ପାଇଁ ପ୍ରେରଣା ଯୋଗାଇଥାଏ ଓ ଆମକୁ ପ୍ରତିକୂଳ ସମୟର ସାମ୍ନା ପାଇଁ ଶକ୍ତି ମଧ୍ୟ ପ୍ରଦାନ କରିଥାଏ । ପ୍ରଧାନମନ୍ତ୍ରୀ କହିଛନ୍ତି, ଭଗବାନ ବୁଦ୍ଧ ଆମକୁ ଏହି ସଦଭାବ ହାସଲ ପାଇଁ ଆଠଟି ମାର୍ଗ ପ୍ରଦାନ କରିଛନ୍ତି । ପ୍ରଧାନମନ୍ତ୍ରୀ କହିଛନ୍ତି, ତ୍ୟାଗ ଓ ସହନଶୀଳତା ନିଅାଁରେ ଜଳି ବୁଦ୍ଧ ଯେତେବେଳେ କହିଥାନ୍ତି, ତାଙ୍କ ମୁହଁରୁ କେବଳ ଶବ୍ଦ ବାହାରି ନ ଥାଏ, ବରଂ ସମଗ୍ର ଧମ୍ମଚକ୍ରର ପ୍ରାରମ୍ଭ ହୋଇଥାଏ ଏବଂ ତାଙ୍କଠାରୁ ପ୍ରବାହିତ ଜ୍ଞାନ ବିଶ୍ୱର କଲ୍ୟାଣ ସହ ସମାନାର୍ଥକ ହୋଇପଡ଼େ । ସେହି କାରଣରୁ ଆଜି ସାରା ବିଶ୍ୱରେ ତାଙ୍କର ଅନୁଗାମୀ ରହିଥିବା ପ୍ରଧାନମନ୍ତ୍ରୀ କହିଛନ୍ତି । ‘ଧମ୍ମ ପଦ’ର ଉଲ୍ଲେଖ କରି ଶ୍ରୀ ମୋଦୀ କହିଛନ୍ତି, ଶତ୍ରୁତା ଦ୍ୱାରା ଶତ୍ରୁତା ସମାପ୍ତ ହୋଇ ନ ଥାଏ । ବରଂ, ଶତ୍ରୁତାକୁ ପ୍ରେମ ଓ ବିଶାଳ ହୃଦୟ ଦ୍ୱାରା ଶାନ୍ତ କରାଯାଇ ପାରିବ । ସଂକଟ ସମୟରେ ପ୍ରେମ ଓ ସଦଭାବର ଏହି ଶକ୍ତିକୁ ଅନୁଭବ କରିଛି ବିଶ୍ୱ । ପ୍ରଧାନମନ୍ତ୍ରୀ ନିଜ ସମ୍ବୋଧନର ଅନ୍ତିମରେ କହିଛନ୍ତି, ବୁଦ୍ଧଙ୍କ ଏହି ଜ୍ଞାନ ଦ୍ୱାରା ମାନବତାର ଏହି ଅନୁଭବ ସମୃଦ୍ଧ ହେବାରେ ଲାଗିଛି, ଏବଂ ଏହାଦ୍ୱାରା ବିଶ୍ୱ ସଫଳତା ଏବଂ ସମୃଦ୍ଧିର ନୂଆ ଉଚ୍ଚତାକୁ ଛୁଇଁବ । https://youtu.be/Sq6i8ZGgmqU
ପ୍ରଧାନମନ୍ତ୍ରୀ ଅରୁଣାଚଳ ପ୍ରଦେଶରେ ବରଫ ଅତଡା ଖସିବା ଯୋଗୁଁ ଭାରତୀୟ ସେନା କର୍ମଚାରୀଙ୍କ ଜୀବନ ହାନି ଘଟଣାରେ ଦୁଃଖ ପ୍ରକାଶ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅରୁଣାଚଳ ପ୍ରଦେଶରେ ବରଫ ଅତଡା ଖସିବା ଯୋଗୁଁ ଭାରତୀୟ ସେନାର ଜବାନଙ୍କ ଜୀବନ ହାନି ଘଟଣାରେ ଗଭୀର ଦୁଃଖ ପ୍ରକାଶ କରିଛନ୍ତି । ପ୍ରଧାନମନ୍ତ୍ରୀ ଏକ ଟୁଇଟରେ କହିଛନ୍ତି “ଅରୁଣାଚଳ ପ୍ରଦେଶରେ ବରଫ ଅତଡା ଖସିବା ଯୋଗୁ ଭାରତୀୟ ସେନା କର୍ମଚାରୀଙ୍କ ଜୀବନ ହାନି ଘଟଣାରେ ଅତ୍ୟନ୍ତ ଦୁଃଖିତ । ଆମ ଦେଶ ପାଇଁ ସେମାନଙ୍କର ଉତ୍ସର୍ଗୀକୃତ ସେବାକୁ ଆମେ କେବେ ବି ଭୁଲି ପାରିବୁ ନାହିଁ । ଶୋକସନ୍ତପ୍ତ ପରିବାରବର୍ଗଙ୍କୁ ସମବେଦନା ।”
ବିଶ୍ୱ ସିଂହ ଦିବସ ଅବସରରେ ସିଂହ ସଂରକ୍ଷଣବାଦୀଙ୍କ ଉଦ୍ୟମକୁ ପ୍ରଶଂସା କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବିଶ୍ୱ ସିଂହ ଦିବସ ଅବସରରେ ସିଂହ ସଂରକ୍ଷଣବାଦୀଙ୍କ ଉଦ୍ୟମକୁ ପ୍ରଶଂସା କରିଛନ୍ତି । କେନ୍ଦ୍ର ପରିବେଶ, ଜଙ୍ଗଲ ଏବଂ ଜଳବାୟୁ ପରିବର୍ତ୍ତନ ମନ୍ତ୍ରୀ ଶ୍ରୀ ଭୁପେନ୍ଦ୍ର ଯାଦବଙ୍କ ଟୁଇଟ୍‌ର ଜବାବରେ ପ୍ରଧାନମନ୍ତ୍ରୀ ଟୁଇଟ୍ କରିଛନ୍ତି; “ବିଶ୍ୱ ସିଂହ ଦିବସରେ, ଯେଉଁମାନେ ମହାନ୍ ସିଂହବଂଶର ସୁରକ୍ଷା ପାଇଁ କାର୍ଯ୍ୟ କରୁଛନ୍ତି ମୁଁ ସେମାନଙ୍କୁ ପ୍ରଶଂସା କରୁଛି । ଏସୀୟ ସିଂହ ପାଇଁ ଭାରତ ସର୍ବଦା ଏକ ସୁରକ୍ଷିତ ଘର ଅଟେ ।”
ପେଟ୍ରୋଲିୟମ ଏବଂ ପ୍ରାକୃତିକ ବାଷ୍ପ କ୍ଷେତ୍ରରେ ବ୍ୟବସାୟିକ ସୁଗମତାକୁ ପ୍ରୋତ୍ସାହନ

ଏଣିକି ଆନ୍ତର୍ଜାତିକ ପ୍ରତିଦ୍ୱନ୍ଦ୍ୱିତାମୂଳକ ନିଲାମୀ (ଆଇସିବି) ପରେ ହାଇଡ୍ରୋକାର୍ବନ ଅନ୍ୱେଷଣ ଏବଂ ଲାଇସେନ୍ସିଂ ନୀତି (ଏଚଇଏଲପି) ଅନ୍ତର୍ଗତ ସଫଳ ନିଲାମୀକାରୀମାନଙ୍କୁ ବ୍ଲକ/ଠିକା କ୍ଷେତ୍ରର ଅନୁମତି ପ୍ରଦାନ କରିବାର ଅଧିକାର ପେଟ୍ରୋଲିୟମ ଏବଂ ପ୍ରାକୃତିକ ବାଷ୍ପ ମନ୍ତ୍ରୀ ଏବଂ ଅର୍ଥମନ୍ତ୍ରୀଙ୍କ ନିକଟରେ ରହିବ । କ୍ଷମତାସମ୍ପନ୍ନ ସଚିବମାନଙ୍କ ସମିତିର ସୁପାରିସ ଆଧାରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ଏ ସଂକ୍ରାନ୍ତ ପ୍ରସ୍ତାବକୁ ଅନୁମୋଦନ କରିଛନ୍ତି । ସରକାରଙ୍କ ବ୍ୟବସାୟିକ ସୁଗମତା (ଇଜ୍ ଅଫ୍ ଡୁଇଂ ବିଜନେସ) ନୀତି କ୍ରମରେ ଏହି ନିଷ୍ପତ୍ତି ନିଆଯାଇଛି । ଏଚଇଏଲପି ଅନ୍ତର୍ଗତ ବ୍ଲକ ଗୋଟିଏ ବର୍ଷରେ ଦୁଇ ଥର ଦିଆଯିବ । ତେଣୁ ଅଧିକାର ପ୍ରଦାନ କରିବା ଦ୍ୱାରା ବ୍ଲକ ଦେବା ବିଷୟରେ ନିଷ୍ପତ୍ତି ନେବାର ପ୍ରକ୍ରିୟା ଦ୍ରୁତ ହୋଇପାରିବ । ବ୍ୟବସାୟିକ ସୁଗମତା ପ୍ରୟାସକୁ ମଧ୍ୟ ପ୍ରୋତ୍ସାହନ ମିଳିବ । ପ୍ରଭାବ : ଏଚଇଏଲପି ନୀତି ଅନ୍ତର୍ଗତ ସଚିବମାନଙ୍କ କ୍ଷମତାସମ୍ପନ୍ନ କମିଟି ନିଲାମୀ ମୂଲ୍ୟାଙ୍କନ ମାନଦଣ୍ଡ (ବିଇସି) ଉପରେ ବିଚାର କରିଥାଏ, ଯେଉଁଠି ଆବଶ୍ୟକ ହୋଇଥାଏ ନିଲାମୀକର୍ତ୍ତାଙ୍କ ସହିତ ବୁଝାମଣା ଆଲୋଚନା କରିଥାଏ ଏବଂ ବ୍ଲକ ଦେବା ବିଷୟରେ ସିସିଇଏକୁ ସୁପାରିସ କରିଥାଏ । ସିସିଇଏ ବ୍ଲକ ଦେବା ଲାଗି ମଞ୍ଜୁରି ଦେଇଥା’ନ୍ତି । ମନ୍ତ୍ରଣାଳୟରେ ବିଚାର-ଆଲୋଚନା ସହିତ ସମଗ୍ର ପ୍ରକ୍ରିୟା ଯଥେଷ୍ଟ ବିଳମ୍ବିତ ଅଟେ ଏବଂ ଏଥିରେ ବେଶ ସମୟ ଲାଗିଥାଏ । ସରକାରଙ୍କ ‘ବ୍ୟବସାୟିକ ସୁଗମତା’ ପ୍ରୟାସ ସହିତ ସମନ୍ୱୟ ଆଣିବା ଲାଗି ଏହା ଜରୁରୀ ଥିଲା ଯେ ବ୍ଲକ/ଠିକା କ୍ଷେତ୍ର ଦେବା ସମୟର ଅବଧି ହ୍ରାସ କରାଯାଉ । ନୂଆ ହାଇଡ୍ରୋକାର୍ବନ ଅନ୍ୱେଷଣ ଏବଂ ଲାଇସେନ୍ସିଂ ନୀତି ଅନ୍ତର୍ଗତ ପ୍ରତିଦ୍ୱନ୍ଦ୍ୱିତାମୂଳକ ନିଲାମୀ ଜାରି ରହିବ ଏବଂ ପ୍ରତ୍ୟେକ ବର୍ଷରେ ଦୁଇ ଥର ବ୍ଲକ ଦିଆଯିବ ।
କୋରିଆ ସାଧାରଣତନ୍ତ୍ରର ପ୍ରଥମ ମହିଳାଙ୍କୁ ଭେଟିଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି କୋରିଆ ସାଧାରଣତନ୍ତ୍ରର ପ୍ରଥମ ମହିଳା ମହାମହିମ ଶ୍ରୀମତୀ କିମ ଜଙ୍ଗ-ସୁକଙ୍କୁ ସାକ୍ଷାତ କରିଛନ୍ତି । ପ୍ରଧାନମନ୍ତ୍ରୀ ମୋଦୀଙ୍କ ନିମନ୍ତ୍ରଣକ୍ରମେ ପ୍ରଥମ ମହିଳା କିମ ଭାରତ ଗସ୍ତରେ ଆସିଛନ୍ତି । ନଭେମ୍ବର 06, 2018ରେ ଉତ୍ତରପ୍ରଦେଶ ସରକାରଙ୍କ ପକ୍ଷରୁ ଆୟୋଜନ କରାଯିବାକୁ ଥିବା ଦୀପୋତ୍ସବରେ ସେ ମୁଖ୍ୟ ଅତିଥି ଭାବେ ଏବଂ ଅଯୋଧ୍ୟାରେ ରାଣୀ ସୁରୀରତ୍ନା (ହେଓ ୱାଙ୍ଗ-ଓକ)ଙ୍କ ନୂତନ ସ୍ମାରକୀର ଭିତ୍ତିପ୍ରସ୍ତର ସ୍ଥାପନ କାର୍ଯ୍ୟକ୍ରମରେ ଯୋଗଦେବେ । ଅଯୋଧ୍ୟା ଏବଂ କୋରିଆ ମଧ୍ୟରେ ଅତି ପ୍ରାଚୀନ ଐତିହାସିକ ସମ୍ବନ୍ଧ ରହିଛି । ଅଯୋଧ୍ୟାର ପ୍ରସିଦ୍ଧ ରାଜକୁମାରୀ ସୁରୀରତ୍ନା 48 ଖ୍ରୀଷ୍ଟାବ୍ଦରେ କୋରିଆ ଯାତ୍ରା କରିଥିଲେ ଏବଂ କୋରିଆ ରାଜା ସୁରୋଙ୍କୁ ବିବାହ କରିଥିଲେ । ଆଜିର ସାକ୍ଷାତ ଆଲୋଚନା ସମୟରେ ପ୍ରଧାନମନ୍ତ୍ରୀ ଏବଂ ପ୍ରଥମ ମହିଳା କିମ ଭାରତ ଏବଂ କୋରିଆ ମଧ୍ୟରେ ରହିଥିବା ଗଭୀର ସଭ୍ୟତାଭିତ୍ତିକ ଏବଂ ଆଧ୍ୟାତ୍ମିକ ସଂଯୋଗ ବିଷୟରେ ଆଲୋଚନା କରିଥିଲେ ତଥା ଜନ-ଜନ ସମ୍ପର୍କକୁ ପ୍ରୋତ୍ସାହନ ଦେବା ସମ୍ପର୍କରେ ମତ ବିନିମୟ କରିଥିଲେ । ସିଓଲ ଶାନ୍ତି ପୁରସ୍କାରରେ ସମ୍ମାନିତ ହୋଇଥିବା ପ୍ରଧାନମନ୍ତ୍ରୀଙ୍କୁ ପ୍ରଥମ ମହିଳା କିମ ଅଭିନନ୍ଦନ ଜଣାଇଥିଲେ । ପ୍ରଧାନମନ୍ତ୍ରୀ କହିଥିଲେ ଯେ, ଏହି ସମ୍ମାନ ବାସ୍ତବରେ ସମଗ୍ର ଭାରତବାସୀଙ୍କ ସମ୍ମାନ । ଜୁଲାଇ 2018ରେ ରାଷ୍ଟ୍ରପତି ମୁନ ଜେ’ଙ୍କ ସଫଳ ଭାରତ ଗସ୍ତ ସମ୍ପର୍କରେ ଉଦାରତା ପୂର୍ବକ ସ୍ମରଣ କରିଥିଲେ ଯାହା ଭାରତ – କୋରିଆ ମଧ୍ୟରେ ଥିବା ସ୍ଵତନ୍ତ୍ର ରଣନୈତିକ ଭାଗୀଦାରୀକୁ ସତେଜତା ପ୍ରଦାନ କରିଛି ।
ବିଶ୍ୱ ତୈଳ ଓ ବାଷ୍ପ କ୍ଷେତ୍ରର ମୁଖ୍ୟ କାର୍ଯ୍ୟନିର୍ବାହୀ ଅଧିକାରୀ ଏବଂ ବିଶେଷଜ୍ଞମାନଙ୍କ ସହିତ ପ୍ରଧାନମନ୍ତ୍ରୀଙ୍କ ଆଲୋଚନା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ବିଶ୍ୱ ତୈଳ ଏବଂ ବାଷ୍ପ କ୍ଷେତ୍ରର ମୁଖ୍ୟ କାର୍ଯ୍ୟନିର୍ବାହୀ ଅଧିକାରୀ ଏବଂ ବିଶେଷଜ୍ଞମାନଙ୍କ ସହିତ ଭିଡିଓ କନଫରେନ୍ସିଂ ମାଧ୍ୟମରେ ଆଲୋଚନା କରିଛନ୍ତି। ଗତ ସାତ ବର୍ଷ ମଧ୍ୟରେ ତୈଳ ଏବଂ ବାଷ୍ପ କ୍ଷେତ୍ରରେ ଗ୍ରହଣ କରାଯାଇଥିବା ସଂସ୍କାରମୂଳକ ପଦକ୍ଷେପ ସମ୍ପର୍କରେ ପ୍ରଧାନମନ୍ତ୍ରୀ ବିସ୍ତୃତ ବିବରଣୀ ପ୍ରଦାନ କରିଥିଲେ। ସେ କହିଥିଲେ ଯେ ଅନ୍ୱେଷଣ ଏବଂ ଲାଇସେନ୍ସ ପ୍ରଦାନ ନୀତି, ବାଷ୍ପ ବିପଣନ, କୋଲ୍ ବେଡ୍ ମିଥେନ ନୀତି, କୋଇଲା ବାଷ୍ପୀକରଣ, ଇଣ୍ଡିଆନ ଗ୍ୟାସ ଏକ୍ସଚେଞ୍ଜରେ ଗ୍ରହଣ କରାଯାଇଥିବା ସଦ୍ୟ ସଂସ୍କାର ଆଦି ଏସବୁ ମହତ୍ୱପୂର୍ଣ୍ଣ ପଦକ୍ଷେପ ମଧ୍ୟରେ ସାମିଲ ରହିଛି। ଏହିସବୁ ସଂସ୍କାର ଆଗାମୀ ଦିନରେ ତୈଳ ଏବଂ ଗ୍ୟାସ କ୍ଷେତ୍ରରେ ଭାରତକୁ ଆତ୍ମନିର୍ଭରଶୀଳ କରିପାରିବ ବୋଲି ପ୍ରଧାନମନ୍ତ୍ରୀ କହିଥିଲେ। ତୈଳ କ୍ଷେତ୍ର ବିଷୟରେ ଆଲୋଚନା କରି ଶ୍ରୀ ମୋଦୀ କହିଥିଲେ ଯେ, ଏହି କ୍ଷେତ୍ରରେ ଏବେ ‘ରାଜସ୍ୱ’ରୁ ବୃଦ୍ଧି ଅପେକ୍ଷା ‘ଉତ୍ପାଦନ’ ବୃଦ୍ଧି ଉପରେ ଗୁରୁତ୍ୱାରୋପ କରାଯାଉଛି। ଅଶୋଧିତ ତୈଳର ଭଣ୍ଡାରଣ କ୍ଷମତା ବୃଦ୍ଧି ଉପରେ ମଧ୍ୟ ପ୍ରଧାନମନ୍ତ୍ରୀ ଆଲୋଚନା କରିଥିଲେ। ଦେଶରେ ଦ୍ରୁତ ଗତିରେ ବୃଦ୍ଧି ପାଉଥିବା ପ୍ରାକୃତିକ ବାଷ୍ପ ଚାହିଦା ଉପରେ ମଧ୍ୟ ସେ ଆଲୋଚନା କରିଥିଲେ। ପାଇପଲାଇନ, ସହରାଞ୍ଚଳ ଗ୍ୟାସ ବିତରଣ ଏବଂ ଏଲଏନଜି ପୁନଃବାଷ୍ପୀକରଣ ଟର୍ମିନାଲ ସମେତ ବର୍ତ୍ତମାନ ଓ ଭବିଷ୍ୟତର ବିଭିନ୍ନ ବାଷ୍ପ ଭିତ୍ତିଭୂମି ବିକାଶ ପ୍ରକଳ୍ପ ସମ୍ପର୍କରେ ପ୍ରଧାନମନ୍ତ୍ରୀ ଏହି ଆଲୋଚନାରେ ଉଲ୍ଲେଖ କରିଥିଲେ। ପ୍ରଧାନମନ୍ତ୍ରୀ ପୂର୍ବ କଥା ଉଲ୍ଲେଖ କରି କହିଥିଲେ ଯେ, ୨୦୧୬ ପରଠାରୁ ଏହିସବୁ ବୈଠକରେ ଦିଆଯାଇଥିବା ପରାମର୍ଶ ତୈଳ ଓ ବାଷ୍ପ କ୍ଷେତ୍ରରେ ଦେଖା ଦେଉଥିବା ଆହ୍ୱାନର ମୁକାବିଲା କରିବା କ୍ଷେତ୍ରରେ ବିଶେଷ ଫଳପ୍ରଦ ହୋଇଛି। ସେ କହିଥିଲେ ଯେ ଭାରତ ହେଉଛି ଖୋଲାପଣ, ଆଶାବାଦ ଏବଂ ସୁଯୋଗର ଭୂମି। ଦେଶରେ ବର୍ତ୍ତମାନ ନୂଆ ଉପାୟ, ସମ୍ଭାବନା ଏବଂ ନବୋନ୍ମେଷ ପୂରି ରହିଛି। ଭାରତରେ ତୈଳ ଓ ଗ୍ୟାସ କ୍ଷେତ୍ରରେ ଅନ୍ୱେଷଣ ଏବଂ ବିକାଶ ପାଇଁ ଭାରତ ସହ ସହଭାଗିତା ସ୍ଥାପନ କରିବା ଲାଗି ମୁଖ୍ୟ କାର୍ଯ୍ୟନିର୍ବାହୀ ଅଧିକାରୀମାନଙ୍କୁ ପ୍ରଧାନମନ୍ତ୍ରୀ ଆମନ୍ତ୍ରଣ କରିଥିଲେ । ଏହି ଆଲୋଚନାରେ ରୋସନେଫ୍ଟ ର ଅଧ୍ୟକ୍ଷ ତଥା ମୁଖ୍ୟ କାର୍ଯ୍ୟନିର୍ବାହୀ ଅଧିକାରୀ ଡକ୍ଟର ଇଗୋର ସେଚିନ୍, ସାଉଦୀ ଆରାମକୋ ର ସଭାପତି ତଥା ମୁଖ୍ୟ କାର୍ଯ୍ୟନିର୍ବାହୀ ଅଧିକାରୀ ଶ୍ରୀ ଅମିନ ନାସିର, ବ୍ରିଟିଶ ପେଟ୍ରୋଲିୟମର ମୁଖ୍ୟ କାର୍ଯ୍ୟନିର୍ବାହୀ ଅଧିକାରୀ ବର୍ଣ୍ଣାର୍ଡ ଲୁନୀ, ଆଇଏଚଏସ ମାର୍କିଟର ଉପାଧ୍ୟକ୍ଷ ଡକ୍ଟର ଡାନିଏଲ ୟେର୍ଜିନ, ସ୍ଲମ୍ବର୍ଗର୍‌ ଲିମିଟେଡର ମୁଖ୍ୟ କାର୍ଯ୍ୟନିର୍ବାହୀ ଅଧିକାରୀ ଓଲିଭର ଲେ ପଚ୍, ରିଲାଏନ୍ସ ଇଣ୍ଡଷ୍ଟ୍ରିଜ୍ ଲିମିଟେଡର ଅଧ୍ୟକ୍ଷ ତଥା ପରିଚାଳନା ନିର୍ଦ୍ଦେଶକ ଶ୍ରୀ ମୁକେଶ ଅମ୍ବାନୀ, ବେଦାନ୍ତ ଲିମିଟେଡର ଅଧ୍ୟକ୍ଷ ଶ୍ରୀ ଅନିଲ ଅଗ୍ରୱାଲ ପ୍ରମୁଖ ଉପସ୍ଥିତ ଥିଲେ। ତୈଳ ଓ ବାଷ୍ପ କ୍ଷେତ୍ରର ପ୍ରତିନିଧିମାନେ ଇନ୍ଧନ ଉପଲବ୍ଧତା, ଇନ୍ଧନ ସୁଲଭତା ଏବଂ ଇନ୍ଧନ ସୁରକ୍ଷା କ୍ଷେତ୍ରରେ ସରକାରଙ୍କ ବିଭିନ୍ନ ସଦ୍ୟ ଉପଲବ୍ଧିକୁ ଉଚ୍ଚପ୍ରଶଂସା କରିଥିଲେ। ଦୂରଦୃଷ୍ଟିସମ୍ପନ୍ନ ଏବଂ ମହତ୍ୱାକାଂକ୍ଷୀ ଲକ୍ଷ୍ୟ ନେଇ ଭାରତକୁ ସ୍ୱଚ୍ଛ ଇନ୍ଧନ ଆଡ଼କୁ ଅଗ୍ରସର କରାଇବା ଦିଗରେ ପଦକ୍ଷେପ ଗ୍ରହଣ କରିବା ନିମନ୍ତେ ସେ ପ୍ରଧାନମନ୍ତ୍ରୀଙ୍କ ନେତୃତ୍ୱକୁ ପ୍ରଶଂସା କରିଥିଲେ। ସେମାନେ କହିଥିଲେ ଯେ ଭାରତ ସ୍ୱଚ୍ଛ ଇନ୍ଧନ ପ୍ରଯୁକ୍ତି କ୍ଷେତ୍ରର ନୂତନ ସ୍ୱରୂପକୁ ଗ୍ରହଣ କରୁଛି। ବିଶ୍ୱ ଇନ୍ଧନ ଯୋଗାଣ ଶୃଙ୍ଖଳାକୁ ନୂତନ ରୂପ ଦେବାରେ ଭାରତ ପ୍ରମୁଖ ଭୂମିକା ନିର୍ବାହ କରିପାରିବ ବୋଲି ସେମାନେ ଆଶାବ୍ୟକ୍ତ କରିଥିଲେ। ସେମାନେ ଇନ୍ଧନ କ୍ଷେତ୍ରରେ ଦୀର୍ଘସ୍ଥାୟୀ ଏବଂ ସମାନତାପୂର୍ଣ୍ଣ ପରିବର୍ତ୍ତନ ସମ୍ପର୍କରେ ଆଲୋଚନା କରିଥିଲେ। ସ୍ୱଚ୍ଛ ଇନ୍ଧନ ଏବଂ ଦୀର୍ଘସ୍ଥାୟିତ୍ୱକୁ ଆହୁରି ପ୍ରୋତ୍ସାହନ ଦେବା ଦିଗରେ ସେମାନେ ନିଜର ପରାମର୍ଶ ଓ ମତାମତ ପ୍ରଦାନ କରିଥିଲେ।
ଭାରତ ସରକାରଙ୍କ ଠାରୁ ମେସର୍ସ ନ୍ୟୁ ସ୍ପେସ୍‌ ଇଣ୍ଡିଆ ଲିଃ (ଏନଏସଆଇଏଲ)କୁ ୧୦ଟି ଇନ୍‌-ଅର୍ବିଟ୍‌ ଉପଗ୍ରହ ହସ୍ତାନ୍ତର ପ୍ରସ୍ତାବକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଭାରତ ସରକାରଙ୍କ ଠାରୁ ୧୦ଟି ଇନ-ଅର୍ବିଟ୍‌ ସଞ୍ଚାର ଉପଗ୍ରହ ମେସର୍ସ ନ୍ୟୁ ସ୍ପେସ୍‌ ଇଣ୍ଡିଆ ଲିଃ (ଏନଏସଆଇଏଲ)କୁ ହସ୍ତାନ୍ତର କରିବା ପ୍ରସ୍ତାବକୁ ମଞ୍ଜୁରି ମିଳିଛି । ଏନଏଆଇଏଲ ହେଉଛି ଭାରତ ସରକାରଙ୍କ ମହାକାଶ ବିଭାଗର ପ୍ରଶାସନିକ ନିୟନ୍ତ୍ରଣ ଅଧୀନରେ ଥିବା ଏକ ସମ୍ପୂର୍ଣ୍ଣ ରାଷ୍ଟ୍ରାୟତ୍ତ କ୍ଷେତ୍ର ଉଦ୍ୟୋଗ । ଏନଏସଆଇଏଲର ଅଧିକୃତ ଅଂଶଧନ ପୁଞ୍ଜିକୁ ୧୦୦୦ ଟଙ୍କାରୁ ୭୫୦୦ ଟଙ୍କାକୁ ବଢ଼ାଇବା ଲାଗି ମଧ୍ୟ କେନ୍ଦ୍ର କ୍ୟାବିନେଟର ମଞ୍ଜୁରି ମିଳିଛି । ଏସବୁ ସମ୍ପତ୍ତି ଏନଏସଆଇଏଲକୁ ହସ୍ତାନ୍ତର କରାଯିବା ଫଳରେ ସରକାରୀ ମାଲିକାନାରେ ଥିବା ଏହି କମ୍ପାନୀ ପୁଞ୍ଜି ଆଧାରିତ କାର୍ଯ୍ୟକ୍ରମ/ପ୍ରକଳ୍ପକୁ କାର୍ଯ୍ୟକାରୀ କରିବା ଲାଗି ଆବଶ୍ୟକ ଆର୍ଥିକ କ୍ଷମତା ପାଇପାରିବ । ଏହାଦ୍ବାରା କମ୍ପାନୀରେ ବ୍ୟାପକ ନିଯୁକ୍ତି ସୁଯୋଗ ସୃଷ୍ଟି ହେବା ସହିତ ପ୍ରଯୁକ୍ତି ବିକାଶ ହୋଇପାରିବ । ଅନ୍ୟ କ୍ଷେତ୍ରରେ ମଧ୍ୟ କମ୍ପାନୀର ବିକାଶ ସମ୍ଭବ ହେବ । ଏହି ଅନୁମୋଦନ ଦ୍ବାରା ମହାକାଶ କ୍ଷେତ୍ରରେ ଘରୋଇ ଆର୍ଥିକ ଗତିବିଧି ବୃଦ୍ଧି ପାଇବ ଏବଂ ବିଶ୍ବ ମହାକାଶ ବଜାରରେ ଭାରତର ଅଂଶଧନ ବଢ଼ିବ । ମହାକାଶ କ୍ଷେତ୍ରରେ ସଂସ୍କାର ଆସିବା ଫଳରେ ଏଣ୍ଡ ଟୁ ଏଣ୍ଡ ବାଣିଜ୍ୟିକ ମହାକାଶ କାର୍ଯ୍ୟକ୍ରମ କାର୍ଯ୍ୟକାରୀ କରିବା ଏବଂ ଏକ ସମ୍ପୂର୍ଣ୍ଣ ଉପଗ୍ରହ ପରିଚାଳକ ହେବାରେ ଏନଏସଆଇଏଲକୁ କ୍ଷମତା ମିଳିପାରିଛି । ସିଙ୍ଗଲ ୱିଣ୍ଡୋ ଅପରେଟର ଭାବେ କାମ କରିବାକୁ ଥିବା ଏନଏସଆଇଏଲ ମହାକାଶ କ୍ଷେତ୍ରରେ ବ୍ୟବସାୟିକ ସୁଗମତା ସୁବିଧା ମଧ୍ୟ ପ୍ରଦାନ କରିବ । ଏନଏସଆଇଏଲ ବୋର୍ଡ ଏବେ ଉପଗ୍ରହ ସଞ୍ଚାର କ୍ଷେତ୍ରରେ ବଜାର ପରିଦୃଶ୍ୟ ଏବଂ ବିଶ୍ବସ୍ତରୀୟ ଧାରା ଅନୁରୂପ ଟ୍ରାନ୍ସପଣ୍ଡରଗୁଡ଼ିକର ମୂଲ୍ୟ ନିର୍ଦ୍ଧାରଣ କରିବାର ଅଧିକାର ପାଇବ । ଏନଏସଆଇଏଲକୁ ନିଜ ଅନ୍ତରୀଣ ନୀତି ଏବଂ ମାର୍ଗଦର୍ଶିକା ଅନୁରୂପ କ୍ଷମତା (କାପାସିଟି) ଉପସ୍ଥାପନ କରିବା ଏବଂ ଆବଣ୍ଟିତ କରିବା ଲାଗି ମଧ୍ୟ ଅଧିକୃତ କରାଯାଇଛି ।
ଜନ୍ମ ବାର୍ଷିକୀରେ ବାଲ ଗଙ୍ଗାଧର ତିଲକ, ଚନ୍ଦ୍ରଶେଖର ଆଜାଦଙ୍କୁ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବାଲ ଗଙ୍ଗାଧର ତିଲକ ଓ ଚନ୍ଦ୍ରଶେଖର ଆଜାଦଙ୍କୁ ସେମାନଙ୍କ ଜନ୍ମ ବାର୍ଷିକୀରେ ସ୍ମରଣ କରିଛନ୍ତି । “ଭାରତୀୟ ସ୍ଵତନ୍ତ୍ରତା ସଂଗ୍ରାମରେ ଅବିସ୍ମରଣୀୟ ଅବଦାନ ରଖିଥିବା ମହାନ ଦେଶଭକ୍ତ ବାଲ ଗଙ୍ଗାଧର ତିଲକ ଏବଂ ଚନ୍ଦ୍ରଶେଖର ଆଜାଦଙ୍କୁ ସେମାନଙ୍କର ଜନ୍ମ ବାର୍ଷିକୀରେ ସ୍ମରଣ କରୁଛି,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଯୋଗାଣ ଶୃଙ୍ଖଳା ସ୍ଥିରତା ଉପରେ ବିଶ୍ୱ ସମ୍ମିଳନୀରେ ପ୍ରଧାନମନ୍ତ୍ରୀଙ୍କ ସମ୍ବୋଧନ

ମହାମାନ୍ୟ– ରାଷ୍ଟ୍ରପତି ବାଇଡେନ, ଯୋଗାଣ ଶୃଙ୍ଖଳା ସ୍ଥିରତାର ଗୁରୁତ୍ୱପୂର୍ଣ୍ଣ ବିଷୟ ଉପରେ ଏହି ସମ୍ମିଳନୀ ପଦକ୍ଷେପ ନେଇଥିବାରୁ ମୁଁ ଆପଣଙ୍କୁ ଧନ୍ୟବାଦ ଦେଉଛି । ଦାୟିତ୍ୱ ଗ୍ରହଣ କରିବା ମାତ୍ରେ ଆପଣ କହିଲେ, “ଆମେରିକା ଫେରି ଆସିଛି” । ଏବଂ ଏତେ କମ ସମୟ ମଧ୍ୟରେ, ଆମେ ସମସ୍ତେ ଏହା ଘଟୁଥିବାର ଦେଖୁଛୁ, ଏବଂ ସେଥିପାଇଁ ମୁଁ କହିବି, ଫେରି ଆସିବାକୁ ସ୍ୱାଗତ! ମହାମାନ୍ୟ, ମହାମାରୀର ପ୍ରାରମ୍ଭିକ ମାସରେ, ଆମେ ସମସ୍ତେ ଟିକା, ସ୍ୱାସ୍ଥ୍ୟ ଉପକରଣ ଏବଂ ଅତ୍ୟାବଶ୍ୟକ ଔଷଧ ଉତ୍ପାଦନ ପାଇଁ କଞ୍ଚାମାଲର ଅଭାବ ଅନୁଭବ କରିଥିଲୁ । ବର୍ତ୍ତମାନ ବିଶ୍ୱ ଅର୍ଥନେତିକ ପୁନରୁଦ୍ଧାର ପାଇଁ ପ୍ରସ୍ତୁତ ହେଉଛି, ସେମିକଣ୍ଡକ୍ଟର ଏବଂ ଅନ୍ୟାନ୍ୟ ଦ୍ରବ୍ୟର ଯୋଗାଣ ସମସ୍ୟା ସୁସ୍ଥ ଅଭିବୃଦ୍ଧି ପଥରେ ଆଗଉଛି । ଦୁନିଆରେ କିଏ ଜାଣିଥିଲା ଯେ ଜାହାଜ ପରିବହନ ପାଇଁ କଣ୍ଟେନରର ଅଭାବ କେବେ ହେବ? ମହାମାନ୍ୟ, ବିଶ୍ୱର ଟିକା ଯୋଗାଣରେ ଉନ୍ନତି ଆଣିବା ପାଇଁ ଭାରତ ଟିକା ରପ୍ତାନିକୁ ତ୍ୱରାନ୍ୱିତ କରିଛି । ଇଣ୍ଡୋ–ପାସିଫିକ୍ ଅଞ୍ଚଳରେ ଉନ୍ନତ ତଥା ସୁଲଭ ମୂଲ୍ୟରେ କୋଭିଡ୍ –୧୯ ଟିକା ଯୋଗାଇବା ପାଇଁ ଆମେ ଆମର କ୍ୱାଡ୍ ଅଂଶୀଦାରମାନଙ୍କ ସହିତ ମଧ୍ୟ କାର୍ଯ୍ୟ କରୁଛୁ । ଆସନ୍ତା ବର୍ଷ ବିଶ୍ୱ ପାଇଁ ୫ ବିଲିୟନ ଡୋଜର କୋଭିଡ ଟିକା ଉତ୍ପାଦନ କରିବାକୁ ଭାରତ ପ୍ରସ୍ତୁତ ହେଉଛି । ଏହା ମଧ୍ୟ ଅତ୍ୟନ୍ତ ଗୁରୁତ୍ୱପୂର୍ଣ୍ଣ ଯେ କଞ୍ଚାମାଲ ଯୋଗାଣରେ କୌଣସି ପ୍ରତିବନ୍ଧକ ନାହିଁ । ମହାମାନ୍ୟ, ମୁଁ ବିଶ୍ୱାସ କରେ ଯେ ବିଶ୍ୱ ଯୋଗାଣ ଶୃଙ୍ଖଳାର ଉନ୍ନତି ପାଇଁ ତିନୋଟି ଦିଗ ଗୁରୁତ୍ୱପୂର୍ଣ୍ଣ – ବିଶ୍ୱସ୍ତ ଉତ୍ସ, ସ୍ୱଚ୍ଛତା ଏବଂ ସମୟାନୁବର୍ତ୍ତିତା । ଏହା ଆବଶ୍ୟକ ଯେ ଆମର ଯୋଗାଣ ବିଶ୍ୱସ୍ତ ଉତ୍ସରୁ ହେବା ଆବଶ୍ୟକ । ଆମର ଅଂଶୀଦାର ସୁରକ୍ଷା ପାଇଁ ଏହା ମଧ୍ୟ ଗୁରୁତ୍ୱପୂର୍ଣ୍ଣ । ବିଶ୍ୱସ୍ତ ଉତ୍ସଗୁଡିକ ଏପରି ହେବା ଆବଶ୍ୟକ ଯେ ସେମାନଙ୍କର ପ୍ରତିକ୍ରିୟାଶୀଳ ପ୍ରବୃତ୍ତି ନଥିବ ଯାହା ଦ୍ୱାରା ଯୋଗାଣ ଶୃଙ୍ଖଳା ଚେନ୍‍ ଯେସାକୁ ତେସା ଆଭିମୁଖ୍ୟରେ ସୁରକ୍ଷିତ ହୋଇପାରିବ । ଯୋଗାଣ ଶୃଙ୍ଖଳାର ବିଶ୍ୱସନୀୟତା ପାଇଁ, ଏହା ମଧ୍ୟ ଆବଶ୍ୟକ ଯେ ଏଥିରେ ସ୍ୱଚ୍ଛତା ରହିବା ଦରକାର । ସ୍ୱଚ୍ଛତାର ଅଭାବ ହେତୁ ଆଜି ଆମେ ଦେଖୁଛୁ ଯେ ଦୁନିଆର ଅନେକ କମ୍ପାନୀ ଛୋଟ ଛୋଟ ଜିନିଷର ଅଭାବର ସମ୍ମୁଖୀନ ହେଉଛନ୍ତି । ଯଦି ଜରୁରୀ ଜିନିଷଗୁଡ଼ିକର ଠିକ୍ ସମୟରେ ଯୋଗାଣ ନହୁଏ, ତେବେ ଏହା ଅଧିକ କ୍ଷତି ଘଟାଇପାରେ । କରୋନା ସମୟରେ ଫାର୍ମା ଏବଂ ଚିକିତ୍ସା ସାମଗ୍ରୀ ଯୋଗାଣରେ ଆମେ ଏହା ସ୍ପଷ୍ଟ ଭାବରେ ଅନୁଭବ କରିଛୁ । ତେଣୁ ଏକ ସମୟ ସୀମା ମଧ୍ୟରେ ଯୋଗାଣ ନିଶ୍ଚିତ କରିବାକୁ, ଆମ ଯୋଗାଣ ଶୃଙ୍ଖଳାକୁ ବିବିଧ କରିବାକୁ ପଡିବ । ଏବଂ ଏଥିପାଇଁ, ବିକାଶଶୀଳ ଦେଶରେ ବିକଳ୍ପ ଉତ୍ପାଦନ କ୍ଷମତାର ବିକାଶ କରିବାକୁ ପଡିବ । ମହାମାନ୍ୟ, ଫାର୍ମାସ୍ୟୁଟିକାଲ୍ସ, ଆଇଟି ଏବଂ ଅନ୍ୟାନ୍ୟ ସାମଗ୍ରୀର ବିଶ୍ୱସ୍ତ ଉତ୍ସ ଭାବରେ ଭାରତ ଏହାର ବିଶ୍ୱସନୀୟତା ସୃଷ୍ଟି କରିଛି । ସ୍ୱଚ୍ଛ ଜ୍ଞାନକୌଶଳ ଯୋଗାଣ ଶୃଙ୍ଖଳାରେ ମଧ୍ୟ ଆମର ଭୂମିକା ନିଭାଇବାକୁ ଆମେ ଆଗ୍ରହୀ । ମୁଁ ପରାମର୍ଶ ଦେଉଛି ଯେ ଆମର ଗଣତାନ୍ତ୍ରିକ ମୂଲ୍ୟବୋଧକୁ ଅଧାର କରି ଏକ ର୍ନିଦ୍ଦିଷ୍ଟ ସମୟସୀମା ମଧ୍ୟରେ ପରବର୍ତ୍ତୀ କାର୍ଯ୍ୟ ଯୋଜନା ପ୍ରସ୍ତୁତ ଲାଗି ଆଗେି ଆସିବାକୁ ଆମେ ଆମ ଟିମ୍‍କୁ ନିର୍ଦ୍ଦେଶ ଦେଉଛୁ । ଧନ୍ୟବାଦ
ଯେଉଁମାନେ କୋଭିଡ୍ ସତର୍କତା ଡୋଜ ପାଇବାକୁ ଯୋଗ୍ୟ ଅଟନ୍ତି, ସେମାନଙ୍କୁ ଟୀକା ନେବାପାଇଁ ପ୍ରଧାନମନ୍ତ୍ରୀ ଅନୁରୋଧ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସମସ୍ତଙ୍କୁ ଅନୁରୋଧ କରିଛନ୍ତି ଯେଉଁମାନେ କୋଭିଡ ସତର୍କତା ଡୋଜ ପାଇବାକୁ ଯୋଗ୍ୟ ଅଟନ୍ତି କାରଣ ଭାରତ ସାବଧାନତା ଅବଲମ୍ବନ କରିବା ଆରମ୍ଭ କରିଛି । ଯେଉଁମାନେ ଆଜି ଟୀକାକରଣ କରିଛନ୍ତି ସେମାନଙ୍କୁ ମଧ୍ୟ ସେ ପ୍ରଶଂସା କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଭାରତ ସର୍ତକତା ଡୋଜ୍‍ ଦେବା ଆରମ୍ଭ କରିଛି । ଯେଉଁମାନେ ଟୀକାକରଣ କରିଛନ୍ତି ସେମାନଙ୍କୁ ଅଭିନନ୍ଦନ । ମୁଁ ଟୀକାକରଣ କରିବାକୁ ଯୋଗ୍ୟ ଥିବା ସମସ୍ତଙ୍କୁ ଅନୁରୋଧ କରିବି । ଯେହେତୁ ଆମେ ସମସ୍ତେ ଜାଣୁ, କୋଭିଡ–୧୯ ସହିତ ଲଢିପାଇଁ ପ୍ରଭାବଶାଳୀ ମାଧ୍ୟମ ମଧ୍ୟରେ ଟୀକାକରଣ ରହିଛି ।“
ପ୍ରଧାନମନ୍ତ୍ରୀ ମା ଚନ୍ଦ୍ରଘଣ୍ଟାଙ୍କୁ ପ୍ରଣାମ କରିଛନ୍ତି

ସମସ୍ତ ନକାରାତ୍ମକ ଶକ୍ତିକୁ ପରାସ୍ତ କରି ସମସ୍ତ ଭକ୍ତଙ୍କୁ ଶକ୍ତି ପ୍ରଦାନ କରିବାକୁ ପ୍ରଧାନମନ୍ତ୍ରୀ ମା ଚନ୍ଦ୍ରଘଣ୍ଟାଙ୍କୁ ପ୍ରାର୍ଥନା କରିଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି: “ମା ଚନ୍ଦ୍ରଘଣ୍ଟାଙ୍କ ପାଦତଳେ ମଥା ପାତି ପ୍ରଣାମ । ଦେବୀ ଚନ୍ଦ୍ରଘଣ୍ଟା ନିଜର ସମସ୍ତ ଭକ୍ତଙ୍କୁ ନକାରାତ୍ମକ ଶକ୍ତି ଉପରେ ବିଜୟର ଆଶୀର୍ବାଦ ଦିଅନ୍ତୁ । ଏହି ଅବସରରେ ମାଙ୍କ ସ୍ତୁତିଗାନ….”
ଭାରତ ଓ ରୁଷ ଅନୌପଚାରିକ ଶିଖର ବୈଠକ

ମେ 21, 2018ରେ ରୁଷୀୟ ସଂଘର ସୋଚି ସହରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଏବଂ ରୁଷ ରାଷ୍ଟ୍ରପତି ଭ୍ଲାଦିମିର ପୁଟିନ ସେମାନଙ୍କ ପ୍ରଥମ ଅନୌପଚାରିକ ଶିଖର ବୈଠକରେ ଯୋଗ ଦେଇଥିଲେ । ଭାରତ ଏବଂ ରୁଷ ମଧ୍ୟରେ ଉଚ୍ଚସ୍ତରୀୟ ରାଜନୈତିକ ସମ୍ପର୍କର ପରମ୍ପରାକୁ ଦୃଷ୍ଟିରେ ରଖି ଏହି ଶିଖର ବୈଠକ ଉଭୟ ନେତାଙ୍କୁ ସେମାନଙ୍କ ବନ୍ଧୁତ୍ୱକୁ ନିବିଡ଼ କରିବା ଏବଂ କ୍ଷେତ୍ରୀୟ ଓ ଅନ୍ତର୍ଜାତୀୟ ପ୍ରସଙ୍ଗରେ ସେମାନଙ୍କ ମତ ବିନିମୟ କରିବା ଲାଗି ସୁଯୋଗ ଦେଇଥିଲା । ବିଶ୍ୱ ଶାନ୍ତି ଏବଂ ସ୍ଥିରତା ଲାଗି ଭାରତ ଓ ରୁଷ ମଧ୍ୟରେ ସ୍ୱତନ୍ତ୍ର, ଫଳପ୍ରଦ ଏବଂ ସୁବିଧାଜନକ ରଣନୈତିକ ଭାଗିଦାରୀ ଗୁରୁତ୍ୱପୂର୍ଣ୍ଣ ବୋଲି ଦୁଇ ନେତା ସହମତ ହୋଇଥିଲେ । ଏକ ମୁକ୍ତ ଏବଂ ସମାନତାପୂର୍ଣ୍ଣ ବିଶ୍ୱ କ୍ରମ ନିମନ୍ତେ ଯୋଗଦାନ ନିମନ୍ତେ ରୁଷ ଏବଂ ଭାରତ ପ୍ରମୁଖ ଭୂମିକା ଗ୍ରହଣ କରିପାରିବେ ବୋଲି ସେମାନେ ମତ ବିନିମୟ କରିଥିଲେ । ଏହି ପରିପ୍ରେକ୍ଷୀରେ, ବିଶ୍ୱ ଶାନ୍ତି ଏବଂ ସ୍ଥିରତା ବଜାୟ ରଖିବା ଲାଗି ସାଧାରଣ ଉତ୍ତରଦାୟିତ୍ୱ ସହିତ ବୃହତ ଶକ୍ତି ହିସାବରେ ସେମାନେ ପରସ୍ପରର ଭୂମିକାକୁ ବିବେଚନା କରିଥିଲେ । ବୃହତ ଗୁରୁତ୍ୱପୂର୍ଣ୍ଣ ପ୍ରସଙ୍ଗରେ ଦୁଇ ନେତା ଗଭୀର ଭାବେ ଆଲୋଚନା କରିଥିଲେ । ବହୁପକ୍ଷୀୟ ବିଶ୍ୱ କ୍ରମ ପ୍ରତିଷ୍ଠା କରିବାର ଗୁରୁତ୍ୱ ଉପରେ ସେମାନେ ସହମତ ହୋଇଥିଲେ । ଭାରତ-ପ୍ରଶାନ୍ତ ମହାସାଗରୀୟ କ୍ଷେତ୍ର ସମେତ ପରସ୍ପର ସହିତ ପରାମର୍ଶ ଏବଂ ସମନ୍ୱୟକୁ ତ୍ୱରାନ୍ୱିତ କରିବା ଲାଗି ସେମାନେ ନିଷ୍ପତ୍ତି ନେଇଥିଲେ । ବହୁପକ୍ଷୀୟ ସଂଗଠନ ଯେପରିକି ମିଳିତ ଜାତିସଂଘ, ଏସସିଓ, ବ୍ରିକ୍ସ ଏବଂ ଜି-20 ଜରିଆରେ ମିଳିତ ଭାବେ କାର୍ଯ୍ୟ କରିବା ଲାଗି ପ୍ରଧାନମନ୍ତ୍ରୀ ମୋଦୀ ଏବଂ ରାଷ୍ଟ୍ରପତି ପୁଟିନ ସହମତ ହୋଇଥିଲେ । ଉଭୟ ନେତା ଆତଙ୍କବାଦ ଏବଂ ଉଗ୍ରବାଦକୁ ନେଇ ଉଦବେଗ ପ୍ରକାଶ କରିବା ସହିତ ସମସ୍ତ ସ୍ୱରୂପ ଏବଂ ଅଭିବ୍ୟକ୍ତିରେ ଆତଙ୍କବାଦର ନିରୋଧ ଲାଗି ସେମାନଙ୍କର ପ୍ରତିବଦ୍ଧତା ଦୋହରାଇଥିଲେ । ଏହି ପରିପ୍ରେକ୍ଷୀରେ, ଆତଙ୍କବାଦ ମୁକ୍ତ ପରିବେଶରେ ଆଫଗାନିସ୍ତାନରେ ଶାନ୍ତି ଏବଂ ସ୍ଥିରତା ପ୍ରତିଷ୍ଠା କରିବା ପ୍ରତି ସେମାନେ ଗୁରୁତ୍ୱାରୋପ କରିଥିଲେ ଏବଂ ଏହି ଲକ୍ଷ୍ୟ ହାସଲ କରିବା ଲାଗି ମିଳିତ ଭାବେ କାର୍ଯ୍ୟ କରିବା ନିମନ୍ତେ ସହମତ ହୋଇଥିଲେ । ଜାତୀୟ ବିକାଶ ଯୋଜନା ଏବଂ ପ୍ରାଥମିକତା ଉପରେ ଉଭୟ ନେତା ବିସ୍ତୃତ ଭାବେ ମତ ବିନିମୟ କରିଥିଲେ । ଭାରତ ଏବଂ ରୁଷ ମଧ୍ୟରେ ସମ୍ପର୍କରେ ବିଶେଷତ୍ୱକୁ ପ୍ରତିଫଳିତ କରୁଥିବା ପ୍ରଗାଢ଼ ବିଶ୍ୱାସ, ଆପୋସ ସମ୍ମାନ ଏବଂ ଶୁଭେଚ୍ଛା ଉପରେ ସେମାନେ ସନ୍ତୋଷବ୍ୟକ୍ତ କରିଥିଲେ । ଜୁନ 2017ରେ ସେଣ୍ଟ ପିଟର୍ସବର୍ଗରେ ଅନୁଷ୍ଠିତ ଦ୍ୱିପାକ୍ଷିକ ଶିଖର ସମ୍ମିଳନୀ ପରଠାରୁ ପରିଲକ୍ଷିତ ହୋଇଥିବା ସକାରାତ୍ମକ ଧାରାକୁ ନେଇ ଦୁଇ ନେତା ସନ୍ତୋଷ ବ୍ୟକ୍ତ କରିବା ସହ ଚଳିତ ବର୍ଷ ଶେଷ ଭାଗରେ ଦିଲ୍ଲୀରେ ହେବାକୁ ଥିବା ଶିଖର ସମ୍ମିଳନୀର ସଫଳତା ପାଇଁ ପ୍ରସ୍ତୁତ ହେବା ଲାଗି ପରସ୍ପରର ଅଧିକାରୀମାନଙ୍କୁ ନିର୍ଦ୍ଦେଶ ଦେଇଥିଲେ । ବାଣିଜ୍ୟ ଏବଂ ନିବେଶ କ୍ଷେତ୍ରରେ ଅଧିକ ତାଳମେଳ ଚିହ୍ନଟ କରିବା ଲାଗି ଭାରତର ନୀତି ଆୟୋଗ ଏବଂ ରୁଷ ସଂଘର ଅର୍ଥନୈତିକ ବିକାଶ ମନ୍ତ୍ରଣାଳୟ ମଧ୍ୟରେ ରଣନୈତିକ ଅର୍ଥନୈତିକ ଆଲୋଚନା ଆୟୋଜନ ଲାଗି ଉଭୟ ନେତା ସହମତ ହୋଇଥିଲେ । ଶକ୍ତି କ୍ଷେତ୍ରରେ ସହଯୋଗର ସମ୍ପ୍ରସାରଣ ଲାଗି ସେମାନେ ସନ୍ତୋଷ ବ୍ୟକ୍ତ କରିଥିଲେ ଏବଂ ଏହି ପରିପ୍ରେକ୍ଷୀରେ, ଆସନ୍ତା ମାସରେ ଗାଜପ୍ରୋମ ଏବଂ ଗେଲ ସଂସ୍ଥା ମଧ୍ୟରେ ହୋଇଥିବା ଦୀର୍ଘକାଳୀନ ବୁଝାମଣା ଅଧୀନରେ ଏଲଏନଜିର ପ୍ରଥମ ପ୍ରେରିତ ମାଲ ପହଁଚିବା ନେଇ ସନ୍ତୋଷବ୍ୟକ୍ତ କରିଥିଲେ । ପ୍ରତିରକ୍ଷା, ସୁରକ୍ଷା ଏବଂ ଆଣବିକ ଶକ୍ତି କ୍ଷେତ୍ରରେ ଦୀର୍ଘସ୍ଥାୟୀ ଭାଗିଦାରୀତାର ଗୁରୁତ୍ୱକୁ ଦୁଇ ନେତା ଦୋହରାଇବା ସହ ଏହି କ୍ଷେତ୍ରରେ ବର୍ତ୍ତମାନ ଜାରି ରହିଥିବା ସହଯୋଗକୁ ସ୍ୱାଗତ କରିଥିଲେ । ଦୁଇ ନେତାଙ୍କ ମଧ୍ୟରେ ବାର୍ଷିକ ସମ୍ମିଳନୀ ବ୍ୟତୀତ ନେତୃତ୍ୱସ୍ତରରେ ଅତିରିକ୍ତ ଭାବ ବିନିମୟ ଲାଗି ଅନୌପଚାରିକ ଶିଖର ବୈଠକ ଆୟୋଜନ ଚିନ୍ତାଧାରାକୁ ଦୁଇ ନେତା ସ୍ୱାଗତ କରିଥିଲେ ।